Leserinnlegg om Gaza

Oppdatert 21.11.2023

Krev våpenhvile nå!    
   
Siden 7. oktober har israelske angrep på sivile på Gazastripen nådd et nivå verden aldri tidligere har sett, og antallet drepte øker for hver time. Over 40 % av de drepte er barn. Ifølge Røde Kors dør ett barn hvert kvarter, og UNICEF melder at over 1,5 millioner palestinere er på flukt internt på Gaza – over halvparten av dem er barn. Men på Gazastripen, et av verdens tettest befolkede områder, er det ingen steder å gjemme seg for det israelske bomberegnet.    
   
I henhold til folkeretten har Israel rett til å forsvare seg. Hamas’ brutale terrorangrep utløste den siste voldsbølgen fra Israel, men Israels okkupasjon og blokaden av Gaza har allerede vart i mange år. Derfor var også den humanitære situasjonen på Gaza prekær når angrepene startet. Nå er det en katastrofe. Israel har blokkert Gazas forsyninger av vann, drivstoff, mat, strøm og medisiner med konsekvenser som at skadde må opereres uten bedøvelse og at nyfødte barn står i fare for å dø på grunn av manglende strøm til kuvøser. I tillegg angripes både sykehus, skoler og andre institusjoner der mennesker skal kunne føle seg trygge. Dette er krigsforbrytelser. Kollektiv avstraffelse, og særlig når den rammer barn, er ikke forsvar. Det kan nærmest virke som at folkeretten ikke gjelder for alle.

Den lille andelen nødhjelp som får slippe inn på Gaza er ikke på langt nær nok. Tusenvis av mennesker går nå vinteren i møte uten husly og grunnleggende infrastruktur, og lever i elendige sanitære forhold der sykdommer spres fort. Vi krever at all nødvendig nødhjelp og hjelpeorganisasjoner umiddelbart må slippes inn. I tillegg må Israel også stoppe de brutale angrepene. Regjeringen har vært tydeligere på at volden skal stoppe enn mange andre europeiske stater, men må være langt tydeligere i sitt krav om umiddelbar våpenhvile, og fordømmelse av de israelske angrepene. Samtidig er stillheten fra opposisjonspartiene øredøvende. 

Verdenssamfunnet lar massakren i Gaza skje, og kun verdenssamfunnet kan stoppe den. Som medmennesker er det vår fordømte plikt å gjøre alt vi kan for å forhindre et folkemord. Som FNs generalsekretær António Guterres har sagt, står vi ovenfor et sannhetens øyeblikk, og historien vil dømme oss. Vi må kunne fordømme det grusomme terrorangrepet på sivilbefolkningen i Israel, og samtidig kreve at Israels krigføring tar slutt. Drap på sivile kan aldri forsvares.

Vi krever våpenhvile og slutt på den brutale krigføringen nå!